Document ID: 32014R1089

KOMISIJAS ĪSTENOŠANAS REGULA (ES) Nr. 1089/2014
(2014. gada 16. oktobris),
ar kuru groza Īstenošanas regulu (ES) Nr. 367/2014, ar ko nosaka neto atlikumu, kas pieejams ELGF izmaksu finansēšanai
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 16. panta 2. punktu,
tā kā:
(1)
Komisijas Īstenošanas regulā (ES) Nr. 367/2014 (2) ir noteikts neto atlikums, kas pieejams Eiropas Lauksaimniecības garantiju fonda (ELGF) izmaksu finansēšanai, kā arī summas, kas 2014.-2020. budžeta gadā ir pieejamas Eiropas Lauksaimniecības fondam lauku attīstībai (ELFLA), saskaņā ar Padomes Regulas (EK) Nr. 73/2009 (3) 10.c panta 2. punktu, 136. un 136.b pantu un Eiropas Parlamenta un Padomes Regulas (ES) Nr. 1307/2013 (4) 66. panta 1. punktu.
(2)
Atbilstīgi Regulas (EK) Nr. 73/2009 136.a panta 1. punktam un Regulas (ES) Nr. 1307/2013 14. panta 1. punktam Francija, Latvija un Apvienotā Karaliste līdz 2013. gada 31. decembrim ir paziņojušas Komisijai par to, ka tās ir nolēmušas zināmu procentuālo daļu no tiešajiem maksājumiem noteiktā gada valsts maksimālā apjoma, kas paredzēts 2014.-2019. kalendārajam gadam, pārvietot uz lauku attīstības programmām, ko finansē no ELFLA, kā noteikts ar Eiropas Parlamenta un Padomes Regulu (ES) Nr. 1305/2013 (5). Ar Komisijas Deleģēto regulu (ES) Nr. 994/2014 (6) tika pielāgoti attiecīgie valsts maksimālie apjomi.
(3)
Atbilstīgi Regulas (EK) Nr. 73/2009 136.a panta 2. punktam un Regulas (ES) Nr. 1307/2013 14. panta 2. punktam Horvātija, Malta, Polija un Slovākija līdz 2013. gada 31. decembrim ir paziņojušas Komisijai par savu lēmumu pārcelt uz tiešajiem maksājumiem zināmu procentuālo daļu no summas, kura iedalīta lauku attīstības atbalsta programmu pasākumiem, ko 2015.-2020. gadā finansē no ELFLA, kā noteikts ar Regulu (ES) Nr. 1305/2013. Ar Deleģēto regulu (ES) Nr. 994/2014 tika pielāgoti attiecīgie valsts maksimālie apjomi.
(4)
Atbilstīgi Padomes Regulas (ES, Euratom) Nr. 1311/2013 (7) 3. panta 1. punktam maksimālā apakšsumma, kura attiecas uz minētās regulas I pielikumā sniegtās daudzgadu finanšu shēmas izdevumiem, kas saistīti ar tirgu, un tiešajiem maksājumiem, ir jāpielāgo saskaņā ar minētās regulas 6. panta 1. punktā paredzētajām tehniskajām korekcijām pēc pārvedumiem starp Eiropas Lauksaimniecības fondu lauku attīstībai un tiešajiem maksājumiem.
(5)
Tāpēc Īstenošanas regula (ES) Nr. 367/2014 attiecīgi būtu jāgroza,
IR PIEŅĒMUSI ŠO REGULU.
1. pants
Īstenošanas regulu (ES) Nr. 367/2014 groza šādi:
1)
regulas 1. pantu aizstāj ar šādu:
“1. pants
Šīs regulas pielikumā saskaņā ar Regulas (EK) Nr. 73/2009 10.c panta 2. punktu, 136., 136.a un 136.b pantu un Regulas (ES) Nr. 1307/2013 14. pantu un 66. panta 1. punktu ir noteikts neto atlikums, kas pieejams Eiropas Lauksaimniecības garantiju fonda (ELGF) izmaksu finansēšanai, kā arī summas, kas 2014.-2020. budžeta gadā ir pieejamas Eiropas Lauksaimniecības fondam lauku attīstībai (ELFLA).”
;
2)
pielikumu aizstāj ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 16. oktobrī

Labels: 4
2
15
19